和劉仲固痛飲四疊
作者：胡寅
朝代：宋

paragraphs: 舊詩未酬新句新，向來毒酲與死濱。
頹然一榻誰料理，子思之側知無人。
華筵再開不辭醉，夜碧千鍾慰愁肺。
盍簪如霧君不來，豈念清遊後難繼。
朱唇少罷凌風歌，蓮舟小槳翻青羅。
笛聲無哀亦無怨，喚取月色今宵多。
狂時駘蕩醒時恥，情景循環亦何已。
但愁霜過沾人衣，塒上嘐嘐坐當起。